text: De har styr på vandet i Grærup
  08 februar 2016 kl. 21.18
  Natten igennem pumper Beredskabstyrelsen vand væk fra sommerhusområde
  Mandag kl. 22 var vandsituationen i Grærup stabiliseret.
  Beredskabstyrelsen var fortsat i gang med at sænke vandstanden i Grærup Fiskesø, og der var ifølge indsatsleder på stedet, Niels Thomsen fra Sydvestjysk Brandvæsen, ingen dokumentation af, at der var trængt vand ind i sommerhusene umiddelbart vest for fiskesøen. Det drejer sig om området Bjørnedalen, Søringen og Tranebærvej, hvor de fleste veje er dækket af ca. 30 cm. vand.
  Beredskabsstyrelsen har 16 værnepligtige, to lænsepumpecontainere, en kranvogn og to slangegrupper på stedet og de begyndte mandag ved 17-tiden at sænke vandstanden ved at pumpe vand fra Grærup Fiskesø til den nærliggende Langsø. Det færtsætter de med natten igennem og tirsdag morgen forventer de at have pumpet 10.000 kubikmeter vand væk fra Fiskesøen.  Klokken otte tirsdag morgen vurderes situationen på ny. 
  Ifølge Niels Thomsen er det lykkedes at tage vandstigningen i opløbet og kl. 22  oplyste han til TV SYD,  at situationen var stabiliseret.
  